[{"text_idx": "#000000", "text": "La Civito minacas repreni Heroldon"}, {"text_idx": "#000001", "text": "La ac\u0302etsumo estas \u201deble la plej granda transakcio de la esperantista ekonomio en la tuta historio de Esperanto\u201d, lau\u0306 Fabri\u0301cio Valle. Sed c\u0302ar la pagoj malfruas kaj la gazeto ne aperas, la vendinto minacas repreni Heroldon."}, {"text_idx": "#000002", "text": "Lau\u0306 la kontrakto pri la vendo de Heroldo, la ac\u0302etanto devis pagi parton de la prezo tuj je la subskribo de la kontrakto, kaj la reston kiel dek unu partopagojn, komencante en decembro 2016. Se la ac\u0302etanto en tri sinsekvaj monatoj ne pagas akurate, LF-koop rajtos repreni la gazeton."}, {"text_idx": "#000003", "text": "G\u0302uste tio nun okazis, lau\u0306 komuniko afis\u0302ita en la Civita retejo, la firmao de Valle ne pagis la decembran, januaran kaj februaran pagojn, kiuj devis esti g\u0302iritaj la 10-an de la koncernaj monatoj. Sed c\u0302ar Heroldo estas \"paktinta establo\", alivorte membras en la Civito, LF-koop anoncas, ke g\u0302i paciencos ankorau\u0306 du monatojn."}, {"text_idx": "#000004", "text": "Tamen, se la unua papera numero de Heroldo ne aperos g\u0302is la 10-a de marto, kaj se g\u0302is la 10-a de aprilo ne alvenos almenau\u0306 la unua partopago, LF-koop nuligos la kontrakton, la retejo informas. Aldone la Civito diskonigas ke alia Civita instanco, Kultura Centro Esperantista, decidis rezigni pri planita kolektiva abono al Heroldo, c\u0302ar g\u0302is nun ne aperis ec\u0302 unu numero."}, {"text_idx": "#000005", "text": "Responde al demando de Libera Folio Fabri\u0301cio Valle konfirmas, ke la monataj partopagoj malfruas, sed atentigas, ke la unua parto de la ac\u0302etsumo ja estis pagita kiam la kontrakto estis subskribita. Li ne volas diri, kiom estas la tuta ac\u0302etsumo, sed komprenigas ke ja temas pri multe da mono."}, {"text_idx": "#000006", "text": "\u2013 \u200bPri la financaj klau\u0306zoj mi povas diri nenion, c\u0302ar ili estas konfidencaj, sed mi povas diri, ke temas pri sufic\u0302e alta prezo. Eble la plej granda transakcio de la esperantista ekonomio en la tuta historio de Esperanto. Sed por esti eldonisto de Heroldo kaj liveri al Esperantujo sendependan, modernan kaj interesan gazeton valoras la penon laboregi por elpagi c\u0302iun eu\u0306ron."}, {"text_idx": "#000008", "text": "\u2013 La retan numeron oni ne devos longe atendi, kaj la papera aperos g\u0302is la fino de marto au\u0306 komenco de aprilo. G\u0302is la fino de la jaro la aperritmo normalig\u0302os. Tio signifas, ke la 12 numeroj de la jarkolekto aperos tra la 9 venontaj monatoj\u200b."}, {"text_idx": "#000009", "text": "Valle esperas kreskigi la abonantaron de Heroldo g\u0302is 3.600, sed ec\u0302 la listo de 600 iamaj abonantoj, kiun li lige kun la ac\u0302eto ricevis, ne s\u0302ajnas tre esperiga. Lau\u0306 Valle efektive ne eblas scii, kiom da veraj abonantoj havas Heroldo nuntempe."}, {"text_idx": "#000010", "text": "\u2013 En gazetara komuniko de HeKo ne estis citita alia klau\u0306zo, per kiu LF-koop sindevontigas liveri al ni liston kun c\u0302irkau\u0306 600 aktualaj abonantoj. Fakte ni ricevis liston kun iomete pli ol 600 nomoj kaj pos\u0302taj adresoj, sed ne temas pri aktualaj abonantoj, sed kompilaj\u0302o kun pluraj malperfektaj\u0302oj. Estas nomoj kiuj aperas dufoje, nomoj de asocioj kiuj certe ricevis Heroldon senpage, nomoj de homoj kiuj ne plu abonas Heroldon de multaj jaroj kaj tiel plu."}, {"text_idx": "#000011", "text": "C\u0302ar mankas retpos\u0302taj adresoj en la listo, estas malfacile kontroli, kiom el la adresoj efektive estas validaj, Fabri\u0301cio Valle diras."}, {"text_idx": "#000012", "text": "\u2013 Eble ni alfrontos la riskon kaj investos monon por sendi al ili la unuan paperan numeron eldonotan de ni, sed estas tre bedau\u0306rinde, ke la c\u0302irkau\u0306 600 supozataj abonantoj ne ekzistas au\u0306 almenau\u0306 ni ne povas kontakti ilin per retmesag\u0302o. Ni ec\u0302 ne scias kiom da aktualaj abonantoj estas. Ni ja kalkulis pri tiuj \"c\u0302irkau\u0306 600 abonantoj\", anoncitaj dum la konversacioj por ac\u0302eto de Heroldo. Aliflanke, la aldona tempo koncedita al mi estas bonvena iniciato flanke de LF-koop. Ni certas, ke la afero solvig\u0302os en tute bona ordo. Ni laboras por tio."}, {"text_idx": "#000013", "text": "Ankau\u0306 post la ac\u0302eto Heroldo de Esperanto efektive restas \"paktinta establo\" de la Civito, konfirmas Fabri\u0301cio Valle. Tio lau\u0306 li tamen ne malhelpos al la nova Heroldo senpartie raporti pri UEA kaj la Civito."}, {"text_idx": "#000015", "text": "Heroldo esperas ekhavi 3.600 abonantojn"}, {"text_idx": "#000017", "text": "Monkolekto de TEJO sukcesis duone"}, {"text_idx": "#000018", "text": "UEA ekhavos novan retejon en 2018"}, {"text_idx": "#000019", "text": "Fakte ne gravas, c\u0302u temas pri la plej granda transakcio de la esperantista ekonomio au\u0306 ne. Gravas, ke Heroldo de Esperanto nun eniras novan fazon de sia historio, en la manoj de Sociala Grupo Lexus."}, {"text_idx": "#000023", "text": "kvankam povas figurative ekzisti \"esperanta ekonomio\", g\u0302i tamen ne ververe ekzistas, same kiel ne ekzistas \"esperantaj\" biologio, matematiko, h\u0302emio, ks. Oni parolas pri \"[land]a\" ekonomio c\u0302ar ties s\u0302tato arbitracias merkatojn ene de g\u0302ia sfero geografie regata. Nenia tiu arbitraciado en \"esperantujo\" ekzistas; c\u0302iam suborda je landregulitaj normoj kiel nic\u0302merkato rolas komercado en esperantujo. Se fres\u0302bakitojn altiras nocio pri \"esperanta ekonomio\", ili ja permensoge estas altirataj. Notu bone, ke la termino \"esperanta ekonomio\" ne fontas el tiutemaj fakuloj, sed g\u0302in propagas espoj vendemaj, jen: \"naivuloj antau\u0306 c\u0302arlatanoj verdaj\"."}, {"text_idx": "#000028", "text": "Ke g\u0302i etas ne signifas, ke g\u0302i (la Esperanto ekonomio) ne ekzistas."}, {"text_idx": "#000029", "text": "Estas produktoj (libroj, revuoj, kongresoj...), estas ac\u0302etantoj, estas libroservoj, c\u0302u fizikaj, c\u0302u retaj. C\u0302io tio montras, ke ja ekzistas Esperanto ekonomio."}, {"text_idx": "#000032", "text": "sed esperanta ekonomio?...kiel mi jam ripetis: figurative, jes. striktasence ne."}, {"text_idx": "#000034", "text": "kiel esperantofono, k ne esperant-an-o, mi estas imuna kontrau\u0306 tiaj tentoj naciecaj. neniu dubas pri komerco, merkatado, esperanta; kial do persistaj oni estas pri frankens\u0302tejni la c\u0302iom eble plej ridindan (supozeble ne inter espo-patriotoj!) nocion de esperanta ekonomio?"}, {"text_idx": "#000036", "text": "Kara Yves, eble vi pravas, se konsideri la intensecon de la fokuso de Civito. Vere, grande parto de la esperantistoj prifajfas tiujn konceptojn, sed bonvolu rimarki, ke mi ne parolis \"inter LA rau\u0306mistoj kaj finvenkistoj\", sed \"inter rau\u0306mistoj kaj finvenkistoj\". Vi volis aludi, ke estas tro granda kaj konflikta diskutado pri tiuj du konceptoj, fare de parto de tiuj kiuj sin konsideras \"kaj rau\u0306mistojn kaj finvenkistojn\". Nu, mi konsentas, ke c\u0302efe flanke de HeKo tio okazas pli ofte. Mi ne scias diri, c\u0302u c\u0302iuj civitanoj havas la saman intereson pri tiu diskuto. Certe la plej granda parto de la esperantistoj, c\u0302efe ekster Eu\u0306ropo, ne interesig\u0302as pri diskutado pri tio. Tiu \"skismeto\" estas c\u0302efe eu\u0306ropa fenomeno."}, {"text_idx": "#000038", "text": "Kial, lau\u0306 vi Istvan, la fondintoj de la Civito faris tion anstatau\u0306 provi transpreni UEA kaj g\u0302ian ric\u0302an infrastrukturon?"}, {"text_idx": "#000043", "text": "Jam en 2003 aspektis elc\u0302erpita la paradigmo finvenkismo \u2013 rau\u0306mismo. Omag\u0302e al g\u0302ia januare forpasinta c\u0302ef-iniciatinto, Zbigniew Galor, indas relegi la Proklamon de Poznano: "}, {"text_idx": "#000047", "text": "Kaj oni ne miru ke nesukcesa redaktisto de la revuo \"Esperanto\" ig\u0302os nesukcesa redaktisto/eldonisto de imagita \"nova\" revuo \"Heroldo\"."}, {"text_idx": "#000050", "text": "> Valle s\u0302ajne nenian sondis, c\u0302u estas intereso inter la Esperanto-parolantoj de la mondo pri nova papera revuo."}, {"text_idx": "#000051", "text": "Sondado apenau helpus. Sufichas jheti rigardon al enketoj au ech simplaj demandoj ekz. en FB-forumoj: rezulto estas ofte (chiam?) multigho de individuaj opinioj apenau akordigeblaj, des pli volonte esprimitaj, se ili kontraustaras antaue esprimitan opinion."}, {"text_idx": "#000053", "text": "Samideanoj- kun malsamaj ideoj lau formulo de eksa prezidanto de UEA , R. Corsetti ."}, {"text_idx": "#000054", "text": "Dankon pro via komento, kara LIcxjo. Mi respondas:\n\u2013 ne temas pri nova papera revuo, sed pri preskau\u0306 100-jara gazeto;\n\u2013 unu afero estas redakti la oficialan organo de UEA, tute alia afero redakti tute sendependa gazeto, kun multe pli ampleksa enhavo kaj nombro da pag\u0302oj. Cetere, mi volas sufic\u0302e frue havigi al Heroldo profesian redaktoron, tiam mi rolos nur kiel redakcia direktoro. Certe estas pli sag\u0302a sinteno atendi la aperon de la unuaj numeroj de Heroldo por taksi g\u0302in.\n\u2013 Heroldo ne havas rilaton al la Civito, en la senco de dependeco, de rolo kiel g\u0302isosta defendando de la agado de la Civito. Mi jam diris, ke Heroldo estas sendependa gazeto.\nResume: viaj argumentoj ne estas entute bonaj. Kompreneble, estas mia devo respekti c\u0302ies opinion, sed ni ne povas ne montri la malfortecon de viaj argumentoj."}, {"text_idx": "#000055", "text": "\" Kaj oni ne miru ke nesukcesa redaktisto de la revuo \"Esperanto\" ig\u0302os nesukcesa redaktisto/eldonisto de imagita \"nova\" revuo \"Heroldo\". \"\nKia stranga, malafabla kaj, lau\u0306 mi, senbaza atako ! Lau\u0306 kiuj kriterioj \"nesukcesa\" redaktoro de la revuo Esperanto ? Lau\u0306 mi li estis multrilate bonkvalita redaktoro. La revuo aperis akurate. Estis novaj rubrikoj, pluraj interesaj novajxoj aspekte kaj enhave.\nBedauxrinde s\u0302ajnas al mi, ke rekrei la Heroldon estas pli malfacila tasko."}, {"text_idx": "#000056", "text": "Kara Aleks, dankon pro via tasko pri mia laboro kiel redaktoro de Esperanto. Kompreble, c\u0302iuj legantoj de Esperanto rajtas kritiki kaj tute mallau\u0306di mian laboron.\nKaj pri la tasko eldoni gazeton kiel Heroldon vi tute pravegas: temas pri pli malfacila tasko. Vere, multege pli malfacila. Tamen, mi konsciis pri la malfacilaj\u0302oj. Bedau\u0306rinde, mi ne povis imagi, ke tiom neantenditaj malfacilaj\u0302oj ekde septembro tiom malhelpus min. Sed mi laboregas por superi c\u0302iujn malfacilaj\u0302ojn."}, {"text_idx": "#000059", "text": "Se tio estas vera (kaj la reagontoj, precipe la chefguruo de la Civito en sia blogo, bone atentu tiun \"se\"), chu neniu alia trovas tion skandalo kaj kvazautrompo fare de la vendinto de Heroldo? Chu vere la shajne 600-kapa abonantaro ne au apenau ekzistas? Promesi liston kun 600 aktualaj abonantoj kaj tamen liveri ion tian aspektas, ja, kvazau rekta trompo. Chu la achetinto shafe akceptas senplende?"}, {"text_idx": "#000061", "text": "Dum vi plu kredas pri bona solvo por c\u0302iuj problemoj (ja vers\u0302ajne ni estas c\u0302iuj amemaj gefratoj), espereble vi plu atentas la blogon ( \"Konsekvence ig\u0302as pli probabla la repreno de la proprieto fare de la svisa eldonejo\". Post trompo pri la abonantaro planas repreni la proprieton... kaj vi ankorau\u0306 kredas je bona solvo? Hienoj mordas. Se vi ne sciis tion antau\u0306e, vi scias nun."}, {"text_idx": "#000062", "text": "C\u0302u Rau\u0306mistoj kaj finvenkistoj ambau\u0306 pravas au\u0306 ambau\u0306 malpravas? Ambau\u0306 tedas la esperantistojn! Sendependan esperantan gazetaron malfermita al c\u0302iuj mi preferas! Antau\u0306eniru, ne plu prabatalu!"}, {"text_idx": "#000066", "text": "mi dankas pro viaj vortoj, sed ne konsentas 100%, ke \"se oni uzas la vortojn 'rau\u0306mismo' kaj 'finvenkismo', oni jam akceptis la idearon de la Civito. Kiel j\u0302urnalisto, mi ne povas simple ignori la faktojn...kaj fakto estas, ke ne nur civitanoj uzas tiujn du vortojn. Mi ne povas ignori tion c\u0302i. C\u0302u la Civito pli arde prenas tiun du vortojn kiel bazon de sia idearo, jen detalo.\nC\u0302ar vi estis partopreninto de la IJK en Rau\u0306mo kaj havas sian opinion pri la fenomeno \"rau\u0306mismo\", mi invitas vin akcepti la taskon helpi min organizi serion de artikoloj pri tiu temo. C\u0302io sub la inspiro de la devizo \"Ni pripensas la mondon\"."}, {"text_idx": "#000067", "text": "Kara Michel, Heroldo estos tia gazeto, malfermita al c\u0302iuj... sed kun propra opinio kaj kun principoj, kiujn c\u0302iujn kunlaborantoj devos sekvi. Ne hazarde nia devizo estas \"Ni pripensas la mondon\"."}, {"text_idx": "#000068", "text": "Kara Fabricio: Interesas min la principoj , kiujn chuj devus sekvi.\nChu vi ankau publikigus la \" satiron \" kontrau Zamenhof, spektebla en Jutubo faritan de plej furora frenezulo Evildea?\nLi fikis la portreton de Zamenhof per argumento: \"Li ja ne estis sanktulo \"- Lia amiko Kiah kritikis la mankon de pornografiajhoj \u2013 por li nepre necesas la fekantaj kaccicoj."}, {"text_idx": "#000070", "text": "Kara Dieter, mi jam sufic\u0302e multe diskonigis la principojn en nia Facebook-pag\u0302o.\nResume: ni sekvas la principaron kiu estas legebla c\u0302e la retejo de TEJ\u0302A (faka asocio pri j\u0302urnalismo). Specife, ni ne flegos sterilajn kverelojn... nur altnivelajn debatojn. Krome, ne estos permesataj personaj atakoj. Ni diskriminacios neniun organizaj\u0302on, grupon au\u0306 E-tendencon.\nNi ne planas aperigi pornografion, nek malrespektajn aludojn pri iu ajn samideano. Mi konsentas, ke Zamenhof ne estis sanktulo, sed estas diversaj manieroj diri tion."}, {"text_idx": "#000071", "text": "Kara s-ano Fabricio Valle ,\nEn FB mi trovos 10 foje vian portreton sed principaron mi ne trovis. En TEJHA ne ekzistas principaro sed etika kodo por jhurnalistoj \u2013 ghi ne estis aprobita de TEJHA ( legebla en ties retpagho) Mi mem estas estrarano kiel sola amatoro. Sed antau du jaroj dum UK mi proponis la redaktorecon de revuo \" Esperanto\" al Dima Shevchenko. Lian premieran n-ron mi atendas kun scivolemo, same mi avide atendas la gazeton \" Heroldo\" kies korespondanto mi estis dum multaj jaroj."}, {"text_idx": "#000072", "text": "Kara Dieter, bone, mi adoptas la etikan kodon de TEJ\u0302A kaj resume la principaron mi jam prezentis al vi. En nia unua numero de Heroldo, c\u0302io estos tre klare prezentita en la c\u0302efartikolo.\nMi certas pri la sukcesa laboro de Dima kiel mi certas pri nia sukcesa laboro. Temas pri du periodaj\u0302oj malsamaj, sed ambau\u0306 tre gravas. Same ankau\u0306 La Ondo de Esperanto, Monato, Sennaciulo, Literatura Foiro, Kontakto kaj Literatura Almanako tre gravas. Eble c\u0302iuj ili estas la plej gravaj periodaj\u0302oj en Esperantujo. Ni devas labori por la evoluo de c\u0302iuj. Pardoni min, se mi forgesas citi iun alian tre gravan periodaj\u0302on."}, {"text_idx": "#000076", "text": "En Libfol estas legebla la jhurnalista principaro : ghi dependas de nur unu persono."}, {"text_idx": "#000077", "text": "Do Lexus pagis grandan monsumon al La Civito por ricevo de 600 adresoj de iamaj abonantoj, sen scii kiom aktualas. Supozeble oni imagis ac\u0302eti ankau\u0306 komercan 'bonvolon', c\u0302u? Kiom naiva oni devas esti por tion fari? Mi scivolas, c\u0302u mia nomo trovig\u0302as en tiu listo; mi abonis de 1962 g\u0302is 1999 sed malabonis pro la stultaj\u0302oj de la novaj posedantoj. Fakte tiu historieto ja gravas, c\u0302ar alie la homoj neniam lernos. Kaj tion fari en la scio, ke Giorgio Silfer havas reputacion minaci jurajn procedojn kontrau\u0306 Esperantistojn!"}, {"text_idx": "#000078", "text": "Tute ne temas pri 'rau\u0306mismo' kontrau\u0306 'finvenkisto', sed pri subfosantoj de la Esperanto-movado kontrau\u0306 subtenantoj de la Esperanto-movado. Tute evidente kunvojag\u0302antoj de Silfer trovig\u0302as ankau\u0306 en UEA en plej altaj lokoj. Kial ekzemple UEA denuncis Gbeglo Koffi pro kunlaboro kun La Civito sed restas tute silenta kiam Fabricio Valle plenplene profundig\u0302as en aferojn kun La Civito."}, {"text_idx": "#000079", "text": "Se tiu entrepreno de Lexus havus sencon, ili starigus dekomence novan gazeton, kiu ne havus la negativajn asociig\u0302ojn c\u0302e granda parto de la Esperantistaro, kiu kostus neniom pro 'rajtoj', kaj kiu rapide gajnus pli grandan abonantaron ol provizis La Civito inter la 600 'iamaj' abonantoj."}, {"text_idx": "#000080", "text": "Mi ne scias kial, sed c\u0302iufoje kiam mi skribis 'abonantoj' mi havis malfacilon ne mistajpi kiel 'abomenantoj'."}, {"text_idx": "#000081", "text": "Hodiau mi ricevis bultenon el KCE = kultura centro Esperantista kun la originala surskribo HEROLDO \u2013 sed kun malgranda \" ne\"."}, {"text_idx": "#000084", "text": "Kara Ian, Nova gazeto en E- ujo ne havus ian bonshancon. Sed vi pravas pri la \"kunvojaghantoj \" de E- civito."}, {"text_idx": "#000086", "text": "Krome estas raumistoj ech estrarano de UEA A. Wandel, char li subskribis la manifeston. Prezidanto de AdE Kiselmann partoprenis kolokvon de la Civito kaj multaj multaj aliaj \"gravuloj \""}, {"text_idx": "#000087", "text": "Vian konkludon pri subfosado de E- movado per la E- civito mi ne dividas ."}, {"text_idx": "#000091", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000092", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000093", "text": "Jubileoj kaj memordatoj en februaro 2023Anna Lo\u0308wenstein: Niaj atingoj kaj malsukcesoj dum 2022UK-108: 772 alig\u0302intoj el 51 landoj"}, {"text_idx": "#000095", "text": "Alig\u0302i al 400 aliaj abonantoj"}]